Beurtkrag: Bestuurders van twee kragstasies geskorsEskom se Tutuka-kragsentrale. (Foto: Eskom) Die onderskeie bestuurders van Eskom se Tutuka- en Kendal-kragsentrales is summier geskors hangende dissiplinêre ondersoeke, terwyl daar ook by die Kriel- en Duvha-kragsentrales ingegryp gaan word. Eskom het Donderdag gesê sy raad is bewus daarvan dat die kragvoorsiener se verouderende netwerk geteister word deur ŉ nalatenskap van verwaarlosing en gebrekkige instandhouding, maar dat die “situasie vererger word deur ernstige voorvalle van onverskillige gedrag deur sommige bestuurders”. “Die raad is ingenome daarmee dat sommige eenhede weer in diens gestel is, maar besef dat die vlak van onderbrekings onaanvaarbaar hoog is.” Die raad het ook sy steun gegee vir uitvoerende hoof André de Ruyter se skorsing van die twee kragsentrales se bestuurders. “Daar was gesprekke met ander bestuurders van kragsentrales om te verseker dat die vorige kultuur van swak gevolgebestuur nie langer die norm gaan wees nie en ook nie meer by Eskom geduld sal word nie,” het Eskom gesê. “Die uitvoerende gesag het intussen drie senior opwekkingsbestuurders na die betrokke terreine (Duvha, Kriel, Tutuka en Kendal) gestuur om persoonlik leiding te gee en toesig te hou.” Eskom het vroeër vandeesweek weer beurtkrag ingestel. (Foto: Maroela Media) Suid-Afrikaners is sedert Dinsdag weer aan beurtkrag onderwerp wat later boonop na fase 4 opgestoot is. Teen Vrydag is daar afgeskaal na fase 3-beurtkrag, met die vooruitsig dat die situasie oor die naweek sal voortduur. Eskom sê sy raad werk nou saam met die kragvoorsiener se bestuur om die situasie spoedig te verbeter. Altesaam 5 000 MW is in hierdie stadium weens beplande instandhoudingswerk afgeskakel, terwyl daar oor die afgelope sewe dae 10 950 MW weens onbeplande instandhoudingswerk uit die netwerk gehaal moes word. Dit het gelei tot ŉ tekort van sowat 3 000 MW – ŉ situasie wat boonop vererger is weens die koue weer wat groot dele van die land die afgelope paar dae getref het. Eskom sê hy is deeglik bewus van die beduidende las wat beurtkrag vir mense veroorsaak, asook die uitwerking daarvan op ŉ reeds sukkelende ekonomie. Die kragvoorsiener sê hy is verbind daartoe om te verseker die kragnetwerk word volhoubaar en betroubaar bestuur. “Die raad en uitvoerende bestuur het die afgelope twee dae twee keer met die minister van openbare ondernemings, Pravin Gordhan, vergader om die sistemiese oorsake van die beurtkrag en die stappe wat gedoen word om stukkende infrastruktuur te herstel, te bespreek,” het Eskom gesê. By hierdie vergaderings is daar ooreengekom dat ŉ dringende kultuurverandering moet plaasvind en dat die vaardigheidsverbeteringsprogram vir Eskom se 44 000 werkers bespoedig, bevorder en ondersteun moet word.